b'\n_START_ARTICLE_\nReceptor CCR5\n_START_PARAGRAPH_\nReceptor CCR5 (angl. C-C chemokine receptor type 5 = C\xe2\x80\x93C kemokinski receptor tipa 5) je \xc4\x8dlove\xc5\xa1ki beljakovinski receptor, ki ga kodira gen CCR5. Je intregralna membranska beljakovina in spada v dru\xc5\xbeino betakemokinskih receptorjev. Receptor CCR5 ima vlogo receptorja za kemokine ter nekatere viruse._NEWLINE_Gen CCR5 se nahaja na kratkem kraku p na poziciji 21 kromosoma 3. Pri majhnem dele\xc5\xbeu populacije se pojavlja dedna mutacija delta 32, ki se ka\xc5\xbee kot delna delecija gena CCR5 (del zapisa manjka). Homozigotni nosilci te mutacije so odporni proti oku\xc5\xbebi z M-tropnimi sevi virusa HIV-1. M-tropni sevi namre\xc4\x8d uporabljajo za vstop v celice Th prav receptor CCR5 in pri omenjeni mutaciji \xc4\x8dlove\xc5\xa1ke celice ne izra\xc5\xbeajo tega receptorja.\n_START_SECTION_\nVloga\n_START_PARAGRAPH_\nReceptor CCR5 je s proteinom G sklopljeni receptor. Izra\xc5\xbea se na celicah T, makrofagih, dendriti\xc4\x8dnih celicah in celicah mikroglije. Verjetno ima vlogo pri vnetnih odzivih na oku\xc5\xbebe, vendar njegova natan\xc4\x8dna funkcija v normalnem imunskem sistemu ni pojasnjena. Naravni kemokinski ligandi za receptor CCR5 so RANTES (kemotakti\xc4\x8dna citokinska beljakovina, znana tudi kot CCL5) ter makrofagni vnetni beljakovini 1\xce\xb1 and 1\xce\xb2 (znani tudi kot CCL3 inCCL4).\n_START_SECTION_\nHIV\n_START_PARAGRAPH_\nVirus HIV-1 uporablja kot svoj koreceptor pri vstopu v tar\xc4\x8dne celice predvsem dva receptorja CCR5 ali CXCR4, odvisno od seva. Receptor CCR5 je fiziolo\xc5\xa1ko najpomembnej\xc5\xa1i pri ve\xc4\x8dini oku\xc5\xbeb z virusom HIV. Naravni ligandi zanj (RANTES, MIP-1\xce\xb2 in MIP-1\xce\xb1) v in vitro razmerah zavirajo oku\xc5\xbebo z virusom HIV-1. Pri posameznikih, oku\xc5\xbeenih z virusom HIV, v \xc4\x8dasu zgodnje oku\xc5\xbebe izolirajo predvsem viruse, ki za vstop v celice uporabljajo receptor CCR5. Okoli polovica oku\xc5\xbeenih bolnikov pa ima v svojem organizmu ves \xc4\x8das oku\xc5\xbebe le viruse, ki za vstop v celice uporabljajo CCR5._NEWLINE_Na tem dejstvu temeljijo nova protivirusna zdravila (ve\xc4\x8dina njih je \xc5\xa1e v fazi presku\xc5\xa1anja), imenovana zaviralci vstopa. Le-ti namre\xc4\x8d zavirajo interakcijo med receptorjem CCR5 in virusom HIV-a. Med temi zdravili so na primer PRO140 (Progenics), vikrivirok (Schering Plough), aplavirok (GW-873140) (GlaxoSmithKline) in maravirok (UK-427857) (Pfizer). Najve\xc4\x8djo te\xc5\xbeavo pri teh zdravilih predstavlja dejstvo, da je receptor CCR5 sicer najpomembnej\xc5\xa1i koreceptor za virus HIV, vendar ni edini.'